Reedel, 11. juunil kantakse New Yorgis ette eesti helilooja Ülo Kriguli teos "The Passing". Teose Ameerika esiettekanne leiab aset festivalil New Paths in Music, kus selle esitab festivali ansambel David Alan Milleri dirigeerimisel. Viimaste andmete kohaselt võttis festivali ansambel kavasse ka Kriguli teise teose "earth... to become  earth again", mis esindab hetkel Eestit rahvusvahelisel heliloojate rostrumil Lissabonis.    New Yorgis toimuv festival New Paths in Music on keskendunud praegu elavate heliloojate muusika tutvustamisele USA-s ning sel aastal on festivali kava fokusseeritud endiste Nõukogude Liidu maade heliloojate värskele loomingule. Lisaks Ülo Krigulile osalevad festivalil valgevene helilooja Sergei Beltjukov, leedukas Zibuokle Martinaityte, ukrainlased Juri Ištšenko ja Aleksandr Štšetinski ning usbeki helilooja  Polina Medjuljanova.    Ülo Kriguli teos "The Passing" on kirjutatud käesoleva aasta hakul suurele ansamblile (bassflöödile, bassklarnetile, kontrafagotile, metsasarvele, tromboonile, löökpillidele, klaverile, vioolale, tšellole ja kontrabassile) ning selle tellijad on Radio France ja Rahvusvaheline Muusikanõukogu. "The Passing" saab maailmaesiettekanne 4. juunil Lissabonis rahvusvahelise heliloojate rostrumi raames toimuval kontserdil, kus ansambel OrchestrUtopica esitab aastail 2006-2009  rostrumi võitnud noorte heliloojate uusi teoseid. Ülo Krigul võitis rostrumi alla 30-aastaste heliloojate kategoorias 2007. aastal. Kontserdi salvestab Portugali Raadio kultuuriprogramm Antena 2 ja sellest on ülekanne EBU (Euroopa Ringhäälingute Liit) liikmesraadiotes.    Teise New Yorgi festivali kavas oleva teose "earth... to become earth again" komponeeris Ülo Krigul 2007. aastal NYYD-festivali tellimusel Ensemble Phoenix Baselile. Hetkel osaleb teos Ansambel U: salvestusena Lissabonis toimuval  rahvusvahelisel heliloojate rostrumil - ühel maailma tähtsamal nüüdismuusika foorumil, kus valitakse igal aastal parimad teosed, mida tutvustada ja levitada rahvusraadiote vahendusel üle maailma. Lisaks Kriguli teosele osaleb rostrumil ka helilooja Toivo Tulevi helitöö "I said, Who are You? - He said, You". Rahvusvahelise muusikanõukogu korraldatava konkursi tulemused selguvad 4. juuni pärastlõunal.    Ülo Krigul (1978) õppis Tallinna Muusikakeskkoolis kompositsiooni ja tuubat ning omandas  kompositsioonialase magistrikraadi Eesti Muusika- ja Teatriakadeemias 2006. aastal Tõnu Kõrvitsa juhendamisel. 2004/2005 täiendas ta ennast Viini Muusika ja Kaunite Kunstide Ülikoolis professor Detlev Müller-Siemensi juures. Kriguli teos "Jenzeits" pälvis 2005. aastal Berliini festivalil young.euro.classic auhinna Europäische Komponistenpreis ning võitis 2007. aastal Pariisis rahvusvahelise heliloojate rostrumi noorte heliloojate kategoorias. Viimasel ajal on Ülo Krigulit kõrgelt tunnustatud Veiko Õunpuu filmidele  "Sügisball" ja "Püha Tõnu kiusamine" kirjutatud muusika eest. Krigul on ka aktiivne muusikaorganisaator, olles kõrvuti Timo Steineriga üks iga-aastase eesti heliloojate loomingule pühendatud festivali Eesti Muusika Päevad kunstilisi juhte.